康不領此詩又有許梅谷者仍求再賦長律
作者：趙孟堅
朝代：宋

paragraphs: 濃寫花枝淡寫梢，鱗皴老幹墨微焦。
筆頭三踢攢成瓣，珠暈一圓工點椒。
粧綴蜂鬚擬笑靨，穩拖鼠尾施長條。
盡吹花側風初急，猶带枝頭雪未消。
松竹襯時明掩映，水波浮處見飄颻。
黄昏時候朦朧月，清淺溪山長短橋。
閙裏相挨如有意，靜中背立似無聊。
筆端的皪明非畫，軸上縱橫不是描。
頓覺坐來春盎盎，因思行過雨瀟瀟。
從頭總是湯楊法，拚下工夫豈一朝。